10. ΝΟΜΟΣ 5552 της 17/28 Ιουν. 1932 Περί τροποποιήσεως και συμπληρώσεως του Νόμ. 5422. Άρθρ.1.-Δια Δ/των εκδοθησομένων προτάσει του Υπουργικού Συμβουλίου δύνανται να επιβληθώσιν και άλλοι περιορισμοί ή ν’ αρθώσιν εν όλω ή εν μέρει τινές των υφισταμένων τοιούτων ως προς την εισαγωγήν ή εξαγωγήν εμπορευμάτων ή προϊόντων ως και αξιών εν γένει ως και την χρησιμοποίησιν των εις δεσμευμένους λογαριασμούς (BLOQUES) ευρισκομένων δραχμών. 2.Δι’ ομοίων Διαταγμάτων δύνανται να καθορίζωνται δια τινας περιπτώσεις κατ’ άλλον τρόπον αι εν τω άρθρ. 5 του Νόμου 5422 αναφερόμεναι υποχρεώσεις των εξαγωγέων προς εκχώρησιν του εις συνάλλαγμα αντιτίμου των εξαχθέντων ή εξαγομένων προϊόντων και εμπορευμάτων. Άρθρ.2.-Η υπό της τελευταίας παραγράφου του εδαφίου 1 του άρθρου 4 του Νόμου 5422 οριζομένη μηνιαία προθεσμία δύναται να παρατείνεται δι’ αποφάσεως των Υπουργών Εθνικής Οικονομίας και Οικονομικών μέχρι τριών εισέτι μηνών. Άρθρ.3.-Αι αιτήσεις, πιστοποιητικά και λοιπά έγγραφα τα προς εφαρμογήν του Νόμου 5422 και του παρόντος απαιτούμενα απαλλάσσονται των κεκανονισμένων τελών χαρτοσήμου. Άρθρ.4.-1.Η Τράπεζα της Ελλάδος μετά σύμφωνον γνώμην της παρ. αυτή Γνωμοδοτικής Επιτροπής συναλλάγματος δύναται να συνιστά παρά τοις Υποκαταστήμασιν ή Πρακτορείοις της ή της Εθνικής Τραπέζης της Ελλάδος Υποεπιτροπάς συναλλάγματος. 2.Αι κατά το προηγούμενον εδάφιον Υποεπιτροπαί έχουσι τα αυτά ή περιωρισμένα δικαιώματα της Κεντρικής Γνωμοδοτικής Επιτροπής συναλλάγματος, κατά τα δι’ αποφάσεώς της ειδικώς εκάστοτε οριζόμενα. Άρθρ.5.-1.Δι’ αποφάσεων των Υπουργών Εθνικής Οικονομίας και Οικονομικών μετά γνώμην της κατά το άρθρ. 13 του Νόμου 5422 Κεντρικής Επιτροπής Ελέγχου των Τραπεζών δύναται να συνιστώνται παρά τοις Υποκαταστήμασιν ή Πρακτορείοις της Τραπέζης της Ελλάδος ή της Εθνικής Τραπέζης Υποεπιτροπαί ελέγχου των Τραπεζών. 2.Η σύνθεσις των συνιστωμένων Υποεπιτροπών ορίζεται δια των αυτών ως άνω αποφάσεων των αρμοδίων Υπουργών, ασκείται δε παρ’ αυτών ο έλεγχος των Τραπεζών κατά τα εν άρθρω 13 παραγρ. 2 του Νόμου 5422 οριζόμενα κατά τας εκάστοτε υπό της Κεντρικής Επιτροπής Ελέγχου των Τραπεζών διδομένας αυταίς οδηγίας. Άρθρ.6.-Δια συμβάσεως μεταξύ του Δημοσίου και της Τραπέζης της Ελλάδος εγκρινομένης δι’ αποφάσεως του Υπουργικού Συμβουλίου και δημοσιευομένης εις την Εφημερίδα της Κυβερνήσεως καθορισθήσεται πρόσθετος συμμετοχή του δημοσίου επί των ωφελειών της Τραπέζης της Ελλάδος των προκυπτουσών εξ εκδόσεως τραπεζικών γραμματίων πέραν του δια της αυτής Συμβάσεως ορισθησομένου ορίου. «Δια της αυτής συμβάσεως καθορισθήσεται ο τρόπος της διαθέσεως της προσθέτου ταύτης συμμετοχής του Δημοσίου». Η εντός « » παράγραφος αντικατεστάθη ως άνω δια του άρθρ. 6 του Ν.Δ. της 14/14 Ιουλ. 1932. Άρθρ.7.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 